**PREKIŲ PIRKIMO-PARDAVIMO SUTARTIS**

2015 m. balandžio 27 d. Nr. SUT-36-15

Vilnius

**UAB Technologijų ir inovacijų centras** (toliau – Pirkėjas), kurios registruotos buveinės adresas yra A. Juozapavičiaus g. 13, Vilniaus m., Vilniaus m. sav., Lietuvos Respublika, juridinio asmens kodas 303200016, PVM mokėtojo kodas LT , duomenys apie kurią kaupiami ir saugomi Lietuvos Respublikos Juridinių asmenų registre, atstovaujama pagal bendrovės įstatus veikiančio generalinio direktoriaus Mariaus Juknevičiaus, iš vienos pusės, ir

**UAB „NT SERVICE“** (toliau – Pardavėjas), kurios registruotos buveinės adresas yra Ateities pl. 34, Kaunas, Lietuvos Respublika, juridinio asmens kodas 135188876, PVM mokėtojo kodas LT , duomenys apie kurią kaupiami ir saugomi Lietuvos Respublikos Juridinių asmenų registre, atstovaujama pagal įstatus veikiančio prezidento Peisaho Kačerginskio, iš kitos pusės,

Toliau Pirkėjas ir Pardavėjas bendrai vadinami „Šalimis“, o kiekvienas atskirai vadinamas „Šalimi“.

Šiuo Pirkėjas ir Pardavėjas susitarė ir sudarė šią Prekių pirkimo - pardavimo sutartį (toliau vadinamą „Sutartimi“. Sutartis – reiškia šią Sutartį, visus Sutarties priedus, papildymus, pakeitimus, susitarimus prie Sutarties bei kitus dokumentus, kuriuose numatyta, kad jie yra Sutarties dalimi), pagal kurią susitarė:

1. **SUTARTIES OBJEKTAS.**
   1. Šia Sutartimi Pardavėjas įsipareigoja pagal Pirkėjo Sutartyje nustatyta tvarka pateiktus užsakymus perduoti Pirkėjui nuosavybės teise radijo relinių linijų įrangą (aparatinę, programinę ir licencinę), atitinkančią visus Sutartyje nurodytus reikalavimus (toliau vadinama „Prekės“) ir suteikti Prekių įrengimo ir įdiegimo kartu su techninio – darbo projekto parengimu paslaugas, atitinkančias visus Sutartyje nurodytus reikalavimus (toliau vadinama „Prekių įdiegimo paslaugos“), o Pirkėjas įsipareigoja priimti laiku pristatytas ir Sutartyje nurodytus reikalavimus atitikančias Prekes ir laiku suteiktas, visas Sutartyje nurodytus reikalavimus atitikančias Prekių įdiegimo paslaugas bei sumokėti už jas Pardavėjui Sutartyje nustatyta tvarka.
   2. Šia Sutartimi Pardavėjas įsipareigoja pagal pateiktus Pirkėjo užsakymus perduoti Pirkėjui Prekes, kurios atitinka visus techninius, kokybės ir kitus reikalavimus nurodytus Sutartyje ir jos 1 priede bei suteikti Prekių įdiegimo paslaugas, atitinkančias Sutartyje ir jos 1 priede nustatytus reikalavimus.
   3. Sutartis sudaryta su Pardavėju, kurio pasiūlymas pripažintas laimėjusiu perkant Prekes ir jų įdiegimo paslaugas Sutarties 1 priede nurodytu būdu.
2. **PREKIŲ KAINA IR ATSISKAITYMO TVARKA.**
   1. Prekių ir Prekių įdiegimo paslaugų kainos nurodytos Sutarties 1 priede.
   2. Pardavėjas pareiškia ir patvirtina, kad į Prekių ir jų įdiegimo paslaugų kainas (Sutarties 2.1 punktas) yra įskaičiuotas PVM ir kiti mokesčiai, mokami galiojančių Lietuvos Respublikos teisės aktų nustatyta tvarka, taip pat visos tiesioginės ir netiesioginės išlaidos, susijusios su Prekių tiekimu (pristatymu) bei jų įdiegimu Sutarties 4.4 punkte nurodytu adresu, bei bet kokių darbų, reikalingų Prekėms tiekti ir įdiegti, kuriuos Pardavėjas, būdamas srities specialistu, turėjo ir galėjo numatyti, jei būtų buvęs pakankamai rūpestingas ir tinkamai atsižvelgęs į aplinkybę, kad Pirkėjas siekia, jog Pardavėjas Prekes tiektų ir įdiegtų, kartu atlikdamas ir susijusius darbus, kaina.
   3. Sutarties galiojimo laikotarpiu Prekių ir jų įdiegimo paslaugų kainos dėl kainų lygio pasikeitimo neperskaičiuojamos. Pardavėjas prisiima visą riziką dėl to, kad ne nuo Pirkėjo priklausančių aplinkybių padidės su Sutarties vykdymu susijusios Pardavėjo išlaidos ir Pardavėjui Sutarties vykdymas taps sudėtingesnis (Pardavėjui padidės įsipareigojimų vykdymo kaina). Įsipareigojimų vykdymo kainos padidėjimas nesuteikia Pardavėjui teisės sustabdyti Sutarties vykdymo ar atsisakyti Sutarties šiuo pagrindu.
   4. Pasikeitus Lietuvos Respublikos pridėtinės vertės įstatymu nustatytam PVM tarifui, mokestis bus mokamas pagal minėto įstatymo nustatytą tarifą be atskiro Sutarties pakeitimo.
   5. Pirkėjas už Pirkėjo užsakytas, laiku patiektas ir įdiegtas, visus Sutartyje nustatytus reikalavimus atitinkančias Prekes sumoka Pardavėjui šios Sutarties 1 priede nustatyta tvarka.
   6. Pirkėjas, laiku nesumokėjęs Pardavėjui už Pirkėjo užsakytas, laiku patiektas ir įdiegtas, visas Sutartyje nustatytus reikalavimus atitinkančias Prekes per Sutartyje nustatytą terminą, moka Pardavėjui 0,04 procento dydžio delspinigius, skaičiuojamus nuo laiku nesumokėtos sumos už kiekvieną uždelstą dieną.
3. **REIKALAVIMAI PREKĖMS. GARANTIJA.**
   1. Šios Sutarties pagrindu Pardavėjo Pirkėjui perduodamos Prekės ir jų įdiegimo paslaugos turi atitikti Sutartyje ir Sutarties 1 priede nurodytus reikalavimus.
   2. Pardavėjas, patiekęs Sutartyje nustatytų reikalavimų neatitinkančias Prekes (jų dalį) ir/arsuteikęs Sutartyje nustatytų reikalavimų neatitinkančias Prekių įdiegimo paslaugas (jų dalį) atsako Sutarties 1 priede nustatyta tvarka.
   3. Pardavėjas Prekėms ir jų įdiegimo paslaugoms suteikia Sutarties 1 priede nurodytas garantijas. Garantijos sąlygos ir Pardavėjo atsakomybė už garantinių įsipareigojimų nesilaikymą nurodyta Sutarties 1 priede.
4. **PREKIŲ UŽSAKYMAS. PREKIŲ PRISTATYMAS. PREKIŲ PRIĖMIMO – PERDAVIMO TVARKA.**
   1. Pirkėjas užsako Prekes Sutarties 1 priede nustatyta tvarka.
   2. Vadovaujantis atitinkamu Pirkėjo pateiktu užsakymu, Pardavėjas įsipareigoja užsakytas Prekes pristatyti ir suteikti Prekių įdiegimo paslaugas per Sutarties 1 priede nustatytą terminą.
   3. Pardavėjas apie tikslią Prekių pristatymo datą ir laiką privalo informuoti Pirkėją likus ne mažiau kaip 1 (vienai) darbo dienai iki Prekių pristatymo.
   4. Pardavėjas Prekes privalo pristatyti ir įdiegti Sutaries 1 priede nurodytu adresu (-ais).
   5. Pardavėjas pareiškia ir patvirtina, kad Prekių pristatymo ir jų įdiegimo Sutarties 4.4 punkte nurodytu adresu išlaidos yra įskaičiuotos į Prekių kainą.
   6. Pardavėjas įsipareigoja pristatyti Prekes ir jas įdiegti Pirkėjo užsakyme nurodytais kiekiais, išskyrus atvejus, jei Pirkėjas sutinka, kad atitinkamu užsakymu užsakytas Prekių kiekis būtų pristatomas ir įdiegiamas dalimis.
   7. Prekių ir suteiktų įdiegimo paslaugų priėmimas atliekamas dalyvaujant Pardavėjo ir Pirkėjo įgaliotiems atstovams. Prekių ir suteiktų įdiegimo paslaugų priėmimas įforminamas Prekių perdavimo-priėmimo aktu, surašytu 2 (dviem) vienodą teisinę galią turinčiais egzemplioriais, po 1 (vieną) egzempliorių kiekvienai Sutarties Šaliai. Prekių ir suteiktų įdiegimo paslaugų perdavimo-priėmimo aktą parengia Pardavėjas.
   8. Prekių ir suteiktų įdiegimo paslaugų perdavimo-priėmimo metu Pirkėjas negali pilnai patikrinti Prekių ir suteiktų įdiegimo paslaugų atitikimo Sutartyje nustatytiems reikalavimams, todėl Šalys susitaria, kad Prekių ir suteiktų įdiegimo paslaugų perdavimo - priėmimo akto pasirašymas jokiu būdu neapriboja Pirkėjo teisės po Prekių ir suteiktų įdiegimo paslaugų perdavimo-priėmimo akto pasirašymo reikšti Pardavėjui pretenzijas dėl Prekių ir suteiktų įdiegimo paslaugų neatitikimo Sutartyje nustatytiems reikalavimams.
   9. Pardavėjas, laiku nepatiekęs Pirkėjo užsakytų ir visų Sutartyje nustatytų reikalavimų atitinkančių Prekių (jų dalies) ir/ar laiku nesuteikęs Sutartyje nustatytų reikalavimų atitinkančiųPrekių įdiegimo paslaugų (jų dalies) atsako Sutarties 1 priede nustatyta tvarka.
5. **ŠALIŲ TEISĖS, PAREIGOS, PAREIŠKIMAI IR PATVIRTINIMAI.**
   1. Pardavėjas įsipareigoja:
      1. patiekti Prekes ir suteikti jų įdiegimo paslaugas pagal Sutartyje nustatyta tvarka Pirkėjo pateiktus užsakymus;
      2. patiekti Prekes Pirkėjui ir suteikti Prekių įdiegimo paslaugas Sutartyje nustatytomis sąlygomis, tvarka ir terminais;
      3. patiekti Pirkėjui visus Sutartyje nustatytus reikalavimus atitinkančias Prekes ir suteikti visas Sutartyje nustatytus reikalavimus atitinkančias Prekių įdiegimo paslaugas;
      4. vykdant Sutartį, vadovautis Pirkėjo tvarkos ,,Bendrovės klientų ir rangovų darbo organizavimo ir jų priežiūros paslaugų teikimo tvarkos aprašas“ (toliau – tvarka) 3.1 punkte nustatytais reikalavimais;
      5. už patiektas Prekes ir suteiktas Prekių įdiegimo paslaugas pateikdamas Pirkėjui PVM sąskaitą-faktūrą (sąskaitą), joje nurodyti Sutarties datą ir numerį;
      6. laiku ir tinkamai vykdyti visus kitus šia Sutartimi prisiimtus įsipareigojimus;
      7. atsakyti už šia Sutartimi prisiimtų įsipareigojimų pažeidimą Sutartyje ir teisės aktuose nustatyta tvarka.
   2. Pardavėjas turi teisę:
      1. gauti iš Pirkėjo informaciją, pagrįstai reikalingą šios Sutarties tinkamam įvykdymui;
      2. turi kitas teisės aktuose Pardavėjui numatytas teises.
   3. Pardavėjas pareiškia ir patvirtina, kad:
      1. Prekės pilnai atitinka visus Sutartyje nustatytus reikalavimus, yra tinkamos naudoti pagal jų tikslinę paskirtį, kad nėra paslėptų Prekių trūkumų, dėl kurių Prekių nebūtų galima naudoti pagal jų tikslinę paskirtį arba dėl kurių sumažėtų Prekių naudingumas;
      2. Prekių pristatymo Pirkėjui dieną Prekės nebus išnuomotos, duotos panaudai, įkeistos, parduotos ar kitaip perleistos tretiesiems asmenims, Prekėms nebus uždėtas areštas ar draudimas, o taip pat nebus sudaryta jokių sandorių, taip pat ir ateities sandorių, kurie apsunkintų Pirkėjo galimybę disponuoti Prekėmis.
      3. Prekių pristatymo Pirkėjui dieną Prekės nebus teisminio ginčo objektu, o taip pat Prekės nebus jokių pretenzijų ir ginčų tarp Pardavėjo ir trečių šalių objektu;
      4. paskirtas (-i) teikti Prekių įdiegimo paslaugas Pardavėjo darbuotojas (-ai) yra reikiamos kvalifikacijos ir turintis (-ys) pakankamai įgūdžių teikti tokias paslaugas;
      5. turi reikiamus resursus, leidimus reikalingus Prekių tiekimui.
   4. Pirkėjas įsipareigoja:
      1. užsakymus dėl Prekių tiekimo ir jų įdiegimo pateikti Pardavėjui Sutartyje nustatyta tvarka;
      2. priimti Pardavėjo laiku patiektas ir visus Sutartyje nustatytus reikalavimus atitikančias Prekes (įskaitant jų įdiegimo paslaugas);
      3. Sutartyje nustatyta tvarka sumokėti Pardavėjui už laiku patiektas, visus Sutartyje nustatytus reikalavimus atitinkančias Prekes ir laiku suteiktas, visus Sutartyje nustatytus reikalavimus atitinkančias Prekių įdiegimo paslaugas;
      4. pateikti Pardavėjui informaciją, pagrįstai reikalingą tinkamam Sutarties įvykdymui;
      5. pasirašytinai supažindinti Pardavėją (jo įgaliotus asmenis) su Pirkėjo tvarkos (Sutarties 5.1.4 punktas) nuostatomis;
      6. užtikrinti Pardavėjo (jo įgaliotų asmenų) patekimą į Pirkėjo ar jo klientų objektus;
      7. laiku ir tinkamai vykdyti visus kitus šia Sutartimi prisiimtus įsipareigojimus.
   5. Pirkėjas turi teisę:
      1. reikalauti, kad Pardavėjas laiku ir tinkamai vykdytų visus šia Sutartimi prisiimtus įsipareigojimus bei atsakytų tuo atveju, jei įsipareigojimai yra vykdomi netinkamai;
      2. turi kitas teisės aktuose Pirkėjui numatytas teises.
6. **ŠALIŲ ATSAKOMYBĖ.**
   1. Už savo sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka.
   2. Jei paaiškėja, kad šioje Sutartyje nurodyti Šalių patvirtinimai (-as) ir/ar pareiškimai (-as) yra melagingas (-i) ir/ar klaidingas (-i), tai Šalis privalo atlyginti kitai Šaliai dėl tokio (-ių) melagingo (-ų) ir/ar klaidingo (-ų) patvirtinimo (-ų) ir/ar pareiškimo (-ų) patirtus nuostolius.
   3. Jei viena Šalis nevykdo ar netinkamai vykdo Sutartyje numatytus įsipareigojimus, kita Šalis Sutartį pažeidžiančiai Šaliai pateikia rašytinę pretenziją. Tuo atveju, jei už Sutartyje numatytų įsipareigojimų nevykdymą ar netinkamą vykdymą yra numatytos netesybos, pretenziją pateikianti Šalis kartu su pretenzija pateikia ir reikalavimą sumokėti netesybas - sutartinių įsipareigojimų nevykdančiai Šaliai pareiga mokėti netesybas atsiranda tik tuo atveju, jeigu kita Šalis to pareikalauja raštu.
   4. Šios Sutarties pagrindu Šalies privalomos mokėti netesybos turi būti sumokėtos per 10 (dešimt) dienų nuo joms apmokėti išrašytos sąskaitos – faktūros ar kito dokumento, kuriame pateikiamas reikalavimas sumokėti netesybas, gavimo dienos. Šios Sutarties pagrindu Šalies privalomi atlyginti nuostoliai turi būti apmokėti per 10 (dešimt) dienų nuo rašytinės pretenzijos gavimo dienos.
   5. Šalys pareiškia, kad šioje Sutartyje nustatytos netesybos yra laikomos teisingomis bei protingo dydžio ir sutinka, kad jos nebūtų mažinamos, nepriklausomai nuo to, ar dalis prievolės yra įvykdyta. Šalys taip pat pripažįsta, kad minėtų netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Sutarties pažeidimo (nesilaikymo), nereikalaujant nuostolių dydį patvirtinančių įrodymų.
   6. Pirkėjas, vadovaudamasis Lietuvos Respublikos civilinio kodekso 6.131 straipsniu, gali taikyti įskaitymą ir Pardavėjui priskaičiuotas netesybas (nuostolius) išskaityti iš Pardavėjui mokėtinų sumų.
   7. Nuostolių atlyginimas ir netesybų sumokėjimas neatleidžia Šalies nuo Sutarties nuostatų tinkamo vykdymo.
7. **ATLEIDIMAS NUO ATSAKOMYBĖS.**
   1. Sutarties Šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų prievolių neįvykdymą arba netinkamą įvykdymą, jeigu įrodo, kad tai įvyko dėl nenugalimos jėgos (*force majeure*) aplinkybių vadovaujantis Civilinio kodekso 6.212 str. ir 1996-07-15 LR Vyriausybės nutarimu Nr. 840 „*Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo*“, įskaitant šių teisės aktų papildymus/pakeitimus.
   2. Atsiradus tokioms aplinkybėms Šalis, kuri dėl šių aplinkybių visiškai ar iš dalies negali vykdyti savo sutartinių įsipareigojimų, apie tai privalo nedelsiant raštu pranešti kitai Šaliai, nurodydama tų aplinkybių atsiradimą ir numatomą tęstinumą, bei atitinkamai apie šių aplinkybių pasibaigimą ne vėliau kaip per 5 (penkias) darbo dienas nuo jų atsiradimo ir pateikti tai patvirtinantį dokumentą. Laiku nepranešusi apie nenugalimos jėgos aplinkybių atsiradimą Šalis praranda teisę remtis šiomis aplinkybėmis ir privalo atlyginti kitos Šalies dėl Sutarties neįvykdymo ar netinkamo įvykdymo patirtus nuostolius.
8. **KONFIDENCIALUMAS.** *(šio skyriaus nuostatos galioja, jei taip yra nurodyta Sutarties 1 priede)*
   1. Šalys susitaria, kad šioje Sutartyje konfidenciali informacija (toliau – Konfidenciali informacija) reiškia visus ir bet kokius duomenis, dokumentus ir informaciją, nepriklausomai nuo jos turėjimo, išreiškimo, pateikimo ir/ar gavimo formos (rašytinė, žodinė, elektroninė, vizualinė, įskaitant, bet neapsiribojant informacija, dokumentais ir/ar duomenimis, kurie buvo sukurti naudojant Konfidencialią informaciją), susijusius su Prekėmis, Pirkėju bei jo veikla, kurią Pardavėjas gavo tiek iki šios Sutarties sudarymo dienos ir/ar gauna iš Pirkėjo šios Sutarties galiojimo metu, taip pat visuomet įskaitant, bet tuo neapsiribojant: (i) šios Sutarties sudarymo faktas ir jo sąlygos, (ii) informacija, kad Padavėjas gavo ir (ar) turi Konfidencialią informaciją, (iii) kita informacija, kuri Pirkėjo laikoma konfidencialia ir neviešinama (tokiu atveju Pirkėjas, atskleidžiant informaciją, informuoja Pardavėją dėl jos konfidencialumo).
   2. Konfidenciali informacija gali būti atskleista žodžiu, pateikiant dokumentų kopijas, atsiunčiant Konfidencialią informaciją faksu, elektroniniu paštu ar kitais būdais. Visa Konfidenciali informacija lieka išskirtinė Pirkėjo nuosavybė ir jokia šios Sutarties sąlyga negali būti traktuojama kaip suteikianti Pardavėjui teises į Konfidencialią informaciją ar bet kurią jos dalį.
   3. Pardavėjas įsipareigoja:
      1. Be atskiro rašytinio Pirkėjo sutikimo neatskleisti Konfidencialios informacijos tretiesiems asmenims Sutarties galiojimo metu bei 5 (penkis) metus po Sutarties nutraukimo ir/ar pasibaigimo.
      2. Be išankstinio tiesioginio rašytinio Pirkėjo sutikimo Konfidencialios informacijos neatskleisti, neperduoti ar kitu būdu neperleisti jokiomis prieinamomis komunikacijos priemonėmis ar informacijos laikmenomis, kuriomis galima naudotis Sutarties sudarymo dieną ar kurios bus sukurtos ateityje, bet kokiam trečiam asmeniui.
      3. Neišnešti informacijos šaltinių (laikmenų), kuriuose gali būti Konfidencialios informacijos ar nuorodų į ją už Pirkėjo buveinės ribų, jei tokia informacija pateikiama, ir tai atitinkamai nurodoma, išimtinai Pirkėjo buveinėje, įskaitant Konfidencialios informacijos perdavimą žodžiu ir raštu telefoninio, faksimilinio ar internetinio ryšio priemonėmis ar kitomis priemonėmis, kurios bus prieinamos šios Sutarties galiojimo metu. Informacijos laikmenų išnešimas iš Pirkėjo buveinės galimas tik gavus Pirkėjo leidimą.
      4. Imtis priemonių, kurios garantuotų ne žemesnį Konfidencialios informacijos saugumo lygį nei priemonės, kuriomis Pardavėjas naudojasi, siekdamas apsaugoti savo paties panašaus pobūdžio informaciją, ir kad Konfidenciali informacija būtų atskleidžiama tik tuo tikslu ir ta apimtimi, kaip nurodyta šioje Sutartyje, įskaitant, tačiau neapsiribojant: 1) visų dokumentų ar bet kokios formos informacijos laikmenos, kurioje yra Konfidencialios informacijos, žymėjimu užrašu “Konfidencialu”, 2) Konfidencialios informacijos laikymu ir saugojimu tokiu būdu, kuris neleistų tretiesiems asmenims jos gauti be Pirkėjo žinios, 3) užtikrinimu, kad bet kuris Pardavėjo darbuotojas, nepriklausomai nuo to kokiu pagrindu jis dirba pas Pardavėją (paslaugų teikimo sutartis, autorinė sutartis, darbo sutartis ir/ar bet kuri kitokio pobūdžio sutartis), laikytųsi šios Sutarties nuostatų taip ir tokia apimtimi, lyg pats toks darbuotojas asmeniškai būtų pasirašęs šią Sutartį. Pardavėjas turi užtikrinti, kad aukščiau minėtam darbuotojui nutraukus darbo santykius su Pardavėju ar bet kokius kitus santykius, kurių pagrindu jis dirba pas Pardavėją, toks Pardavėjo darbuotojas ne mažiau kaip 3 (trejus) metus po santykių su Pardavėju nutraukimo, tačiau ne ilgiau nei šios Sutarties 8.3.1 punkte numatytą terminą, laikytųsi šios Sutarties 8 skyriaus nuostatų.
   4. Pirkėjo rašytiniu prašymu Pardavėjas privalo:
      1. per 5 (penkias) darbo dienos nuo Pirkėjo prašymo gavimo momento, grąžinti Konfidencialios informacijos originalus (įskaitant dokumentų originalus), jei tokie buvo perduoti vykdant Sutartį, išskyrus Sutartį;
      2. sunaikinti arba įpareigoti asmenį, kuriam Konfidenciali informacija buvo atskleista, sunaikinti visas turimas Konfidencialios informacijos kopijas (įskaitant dokumentų kopijų sunaikinimą, susirašinėjimo elektroniniu paštu, duomenų bet kuriame kompiuteriniame diske, kitoje laikmenoje ištrynimą);
      3. patvirtinti Sutarties 8.4.1 ir 8.4.2 punktuose nurodytų įsipareigojimų įvykdymą raštu.
   5. Dirbant su asmens duomenimis, griežtai laikytis Lietuvos Respublikos asmens duomenų teisinės apsaugos įstatymo reikalavimų.
   6. Šios Sutarties tikslais Konfidencialia informacija nėra laikomi duomenys ir informacija, kurie:
      1. Yra ar tampa vieša pagal Lietuvos Respublikos įstatymus ar kitus teisės aktus;
      2. Jos atskleidimo metu jau buvo viešai skelbta ar kitokiu būdu viešai prieinama plačiajai visuomenei; ir/arba
      3. Pirkėjas raštu praneša Pardavėjui, kad ji nėra laikoma konfidencialia ar slapta.
   7. Jeigu kyla abejonių, ar tam tikra informacija yra konfidenciali, Pardavėjas turi elgtis su tokia informacija kaip su Konfidencialia informacija šios Sutarties nustatyta tvarka, kol Pirkėjas raštu nepatvirtina kitaip.
   8. Sutarties nustatyti draudimai dėl Konfidencialios informacijos atskleidimo netaikomi, kai ir tiek, kiek kompetentingos valstybės institucijos teisėtai reikalauja iš Pardavėjo pateikti joms Konfidencialią informaciją, su sąlyga, kad Pardavėjas (išskyrus, jei tai nepažeistų įstatyminės Pardavėjo prievolės) ne vėliau kaip prieš 2 (dvi) darbo dienas pateikia išankstinį rašytinį pranešimą Pirkėjui apie tai. Bet kuriuo tokiu atveju Šalys bendradarbiaudamos tarpusavyje turi visomis įmanomomis išgalėmis siekti sumažinti reikalaujamos atskleisti Konfidencialios informacijos apimtis ir išsireikalauti, kad ji būtų laikoma konfidencialia.
   9. Pardavėjas, neleistinai panaudojęs ar neteisėtai atskleidęs bet kokią Konfidencialią informaciją, moka Pirkėjui 15 000 (penkiolika tūkstančių) eurų dydžio baudą ir atlygina visus ir bet kokius Pirkėjo patirtus nuostolius, žalą bei išlaidas, kurias Pirkėjas patiria dėl neleistino Konfidencialios informacijos naudojimo ar atskleidimo, kiek jų nepadengia sumokėta bauda. Šiame punkte nurodyto dydžio bauda Šalių susitarimu laikoma minimaliais Pirkėjo nuostoliais, patiriamais kiekvienu atveju, kai Pardavėjas nesilaiko Sutarties 8 punkte nustatytų įsipareigojimų. Pirkėjui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą.
   10. Šio skyriaus sąlygos, kurios aiškiai ar numanomai yra skirtos galioti po Sutarties nutraukimo ar pasibaigimo, įskaitant 8.3. punkte numatytas sąlygas, ir toliau galioja bei saisto Šalis.
9. **SUTARTIES GALIOJIMAS. PAKEITIMAI.**
   1. Sutartis įsigalioja nuo jos pasirašymo dienos ir galioja vienerius metus. Sutartis Šalių rašytiniu susitarimu gali būti pratęsta papildomam laikotarpiui, bet bendrai sudėjus Sutartis negali galioti ilgiau nei treji metai nuo jos pasirašymo dienos. Pratęsiant Sutartį negali būti keičiamos jokios Sutarties sąlygos, t.y. Sutartis bus pratęsiama tomis pačiomis sąlygomis.
   2. Sutartis gali būti nutraukta abiejų Šalių rašytiniu susitarimu. Sutartis taip pat gali būti nutraukta šioje Sutartyje ir teisės aktuose numatytais atvejais. Sutarties nutraukimas neatleidžia Šalių nuo įsipareigojimų, atsiradusių šios Sutarties galiojimo metu, įvykdymo.
   3. Sutartis gali būti keičiama arba pildoma tik joje numatytais atvejais (vadovaujantis Lietuvos Respublikos viešųjų pirkimų įstatymu) ir tik Šalių rašytiniu susitarimu (išskyrus aiškiai Sutartyje nurodytus atvejus, kai Sutarties nuostatos keičiamos ir be bendro raštiško Šalių susitarimo). Pasirašyti Sutarties pakeitimai ir papildymai tampa neatskiriama Sutarties dalimi.
   4. Pardavėjas, nepagrįstai nutraukęs Sutartį, moka Pirkėjui 10 (dešimties) procentų dydžio baudą, skaičiuojamą nuo Pirkėjo numatomos (planuojamos) šios Sutarties pagrindu Prekėms įsigyti ir joms įdiegti skirtos maksimalios sumos (nurodytos Sutarties 1 priede), ir atlygina tiesioginius nuostolius, susijusius su Sutarties nutraukimu. Pirkėjui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą.
   5. Pirkėjas turi teisę vienašališkai, nesikreipdamas į teismą, prieš 5 (penkias) kalendorines dienas raštu (faksu ar elektroniniu paštu) apie tai įspėjęs Pardavėją, nutraukti Sutartį, jeigu Pardavėjas ją iš esmės pažeidė. Pardavėjo padarytas Sutarties pažeidimas laikomas esminiu:
      1. jeigu Pardavėjas, pagal Sutartį neįgijęs teisės pratęsti pagal atitinkamą Pirkėjo užsakymą užsakytų Prekių (ar jų dalies) pristatymo ir jų įdiegimo termino, nepaisydamas Pirkėjo raginimo, nepristato užsakytų Prekių (ar jų dalies) ir jų neįdiegia sutartu laiku arba neįmanoma pristatyti užsakytų Prekių (ar jų dalies) ir jų įdiegti Sutartyje nustatytais terminais;
      2. jeigu Pardavėjas nepajėgia vykdyti sutartinių įsipareigojimų ir Pirkėjui pareikalavus nepateikia patikimų įrodymų dėl įmanomo šių įsipareigojimų vykdymo ateityje;
      3. tiekiamos Prekės (ar jų dalis) bei teikiamos įdiegimo paslaugos (ar jų dalis) neatitinka Sutartyje numatytų reikalavimų ir Pardavėjas tokių Prekių (ar jų dalies) nepakeičia tinkamomis ir nesuteikia jų įdiegimo paslaugų per Sutartyje nustatytą terminą;
      4. kitais atvejais, kurie sutinkamai su Lietuvos Respublikos civilinio kodekso 6.217 str. būtų laikomi esminiais Sutarties pažeidimais.
   6. Jeigu Pirkėjas nutraukia Sutartį dėl 9.5 punkte nurodytų priežasčių, Pardavėjas privalo sumokėti Pirkėjui 10 (dešimties) procentų dydžio baudą, skaičiuojamą nuo Pirkėjo numatomos (planuojamos) šios Sutarties pagrindu Prekėms įsigyti skirtos maksimalios sumos (nurodytos Sutarties 1 priede), ir atlyginti Pirkėjo dėl to patirtus tiesioginius nuostolius. Pirkėjui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą.
   7. Pirkėjas turi teisę vienašališkai, nesikreipdamas į teismą, nesant Pardavėjo kaltės, nutraukti Sutartį, raštu įspėjęs apie tai Pardavėją prieš 20 (dvidešimt) kalendorinių dienų. Tokiu atveju Pirkėjas sumoka Pardavėjui už iki pranešimo apie Sutarties nutraukimą gavimo Pirkėjo užsakytas ir Paslaugų teikėjo patiektas Prekes.
10. **KITOS SUTARTIES SĄLYGOS.**
    1. Šalys susitaria laikyti šią Sutartį konfidencialia.
    2. Pardavėjas ir Pirkėjas už Sutarties vykdymą atsakingais paskiria asmenis, nurodytus Sutarties 1 priede.
    3. Sutarčiai yra taikomi ir ji turi būti aiškinama vadovaujantis Lietuvos Respublikos teisės aktais.
    4. Visus iš šios Sutarties kylančius ar su šia Sutartimi susijusius ginčus Šalys siekia išspręsti taikiai derybomis, o nepavykus išspręsti ginčo taikiai per 20 (dvidešimt) kalendorinių dienų - Lietuvos Respublikos teisės aktų nustatyta tvarka, Lietuvos Respublikos kompetentingame teisme taikant Lietuvos teisę.
    5. Kai vadovaujantis šios Sutarties nuostatomis reikia perduoti pranešimus ar pateikti reikalavimus, visi jie yra perduodami ar pateikiami rašytine forma lietuvių kalba ir jie yra laikomi gautais, kuomet jie yra išsiunčiami registruotu ar įteikimą patvirtinančiu paštu apmokant iš anksto arba siunčiami faksu, siunčiant tokį pranešimą gaunančiai Šaliai šioje Sutartyje tam tikslui nurodytu adresu ar kitu adresu, kurį yra nurodžiusi pranešimą gaunančioji Šalis kitai Šaliai. Siunčiant tokius pranešimus faksu, jų originalūs egzemplioriai yra siunčiami registruotu gavimą patvirtinančiu paštu. Sutartyje konkrečiai numatytais atvejais pranešimai gali būti teikiami elektroniniu paštu, telefonu, žodžiu.
    6. Kiekviena Šalis įsipareigoja per 5 (penkias) kalendorines dienas pranešti kitai Šaliai apie savo adreso, telefono (fakso) numerio ar banko rekvizitų pasikeitimą. Šalis, pažeidusi šį įsipareigojimą, negali pareikšti pretenzijų ar atsikirtimų kitai Šaliai, jog ji negavo pranešimų, siųstų pagal paskutinius kitai Šaliai žinomus rekvizitus.
    7. Pirkėjas turi teisę be atskiro Pardavėjo sutikimo perleisti savo teises ir pareigas pagal Sutartį, savo tiesiogiai ar netiesiogiai kontroliuojamai bendrovei arba Pirkėją tiesiogiai ar netiesiogiai kontroliuojančiai bendrovei.
    8. Pardavėjas neturi teisės perduoti savo įsipareigojimų pagal šią Sutartį trečiajam asmeniui be raštiško Pirkėjo sutikimo.
    9. Sutartis sudaryta 2 (dviem), vienodą teisinę galią turinčiais, egzemplioriais, po 1 (vieną) egzempliorių kiekvienai Šaliai.
11. **PRIEDAI**
    1. Priedai yra neatskiriama Sutarties dalis ir turi būti aiškinami vadovaujantis Sutarties nuostatomis. Kiekviena Šalis gauna po 1 (vieną) kiekvieno Sutarties priedo egzempliorių.
    2. Prie šios Sutarties pridedami priedai:

1 priedas. Radijo relinių linijų įrangos, jos įrengimo ir įdiegimo paslaugų pirkimo techninė specifikacija ir kitos pirkimo sąlygos, 13 lapų.

**Pasirašydamos šią Sutartį Šalys patvirtina, kad:**

* turi pilną teisę ir įgaliojimus sudaryti Sutartį bei prisiimti ir laikytis visų įsipareigojimų, numatytų Sutartyje. Šalys patvirtina ir garantuoja, kad nei Sutarties sudarymas, nei jos vykdymas neprieštarauja ir nepažeidžia jokio teismo, valstybinės ar vietos valdžios institucijos ar pareigūno sprendimo, įsakymo, potvarkio ar nurodymo, Šalių kreditorių interesų, jokio teisės akto, sudarytos ar sudaromos sutarties, sandorio, įsipareigojimo ar leidimo, privalomo Šalims;
* Sutarties Šalys pareiškia, kad ši Sutartis yra perskaityta, suprasta dėl teisinių pasekmių, priimta ir pasirašyta, kaip atitinkanti jų valią.

1. **ŠALIŲ REKVIZITAI IR PARAŠAI.**

|  |  |
| --- | --- |
| **Pardavėjas:** | **Pirkėjas:** |
| UAB „NT SERVICE“  Įmonės kodas 135188876  Registruotas buveinės adresas:  Ateities pl. 34, Kaunas LT-52165 | UAB Technologijų ir inovacijų centras  Įmonės kodas 303200016  Registruotas buveinės adresas:  A. Juozapavičiaus g. 13, LT-09311 Vilnius |